Nógv av teimum deyðu vóru í bygdini Pescara del Tronto, sum varð javnað við jørðina, og býurin Amatrice varð somuleiðis hart raktur. Jarðskjálvtin rakti klokkan hálvgum tvey í nátt, einar 100 kilometrar í ein landnyrðing úr Rom. Bygningar í høvuðsstaðnum skulvu í eini 20 sekund, við tað at skjálvtin rakti markið millum Umbria, Lazio og Le Marche. Leitað verður eftir fólkum í húsaleivdum, har fólk hoyrast rópa eftir hjálp. Myndirnar eru frá býnum Amatrice. Italia liggur soleiðis fyri, at vandin fyri jarðskjálvta er lutfalsliga stórur. Mið-Italia liggur beint í einum slíkum øki, og tí eru skjálvtarnir harðir, tá ið illa vil til. Í løtuni eru nógvir eftirskjálvtar í økinum, og tí er óttin stórur. Eftirskjálvtar eru sum veruligir jarðskjálvtar, og onkrir eru máldir oman fyri 5 á Richter. Eftirskjálvtar kunnu vera í fleiri dagar. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg